خوراک سے چینی کم کر کے کن بیماریوں سے بچا جا سکتا ہے؟
امریکن ہارٹ ایسوسی ایشن (اے ایچ اے) کی تجویز کے مطابق خواتین کو ایک دن میں 24 گرام شکر جب کہ مردوں کو 36 گرام شکر کا استعمال کرنا چاہیے۔
ویب ڈیسک — ایک عام خیال یہ ہے چینی کا زیادہ استعمال انسان کو موٹاپے کی طرف لے جانے کے ساتھ ساتھ اسے دیگر بیماریوں میں بھی مبتلا کر سکتا ہے۔ ماہرین کے مطابق اگر خوراک سے چینی کے استعمال کو کم کر دیا جائے تو اس سے متعدد بیماریوں سے بچا جا سکتا ہے۔ سب سے پہلے آپ کو یہ بات جاننا ہو گی کہ چینی ہوتی کیا ہے اور ایک بالغ انسان کو دن میں کتنی مقدار میں چینی کا استعمال کرنا چاہیے۔ عالمی ادارۂ صحت کے مطابق چینی دراصل کاربوہائیڈریٹس کی ایک عام شکل ہے جس میں مونو سیکارائیڈز ہوتے ہیں جیسے کہ فرکٹوز (وہ مٹھاس جو پھل میں پائی جاتی ہے) اور گلیکٹوز جو دودھ سے بنی اشیا میں پائی جاتی ہیں۔ ڈبلیو ایچ او کہ مطابق ان اشیا میں چوں کہ استعمال ہونے والی چینی ریفائنڈ اور مختلف مراحل سے گزر کر بنائی جاتی ہے تو اس میں وٹامن، نمکیات اور فائبر نہیں پایا جاتا۔ ایڈڈ شوگر کا استعمال موٹاپے کا سبب بن سکتا ہے۔ امریکن ہارٹ ایسوسی ایشن (اے ایچ اے) کی تجویز کے مطابق خواتین کو ایک دن میں 24 گرام جب کہ مردوں کو 36 گرام ایڈڈ شوگر استعمال کرنی چاہیے۔ ان اہداف کا تعین سال 2011 سے 2016 تک نیشنل ہیلتھ اینڈ نیوٹریشن ایگزامینیشن سروے، متعدد تحقیقی مطالعے سے سامنے آنے والی چینی سے متعلق بیماریوں اور صحت سے متعلق اخراجات سے آنے والے اعداد و شمار کو دیکھتے ہوئے کیا گیا۔ مذکورہ معاطلے سے یہ نتائج سامنے آئے ہیں کہ 35 سے 80 سال تک کے امریکیوں میں حکومت کی حمایت یافتہ چینی میں کمی کی پالیسی سے امراضِ قلب کے 25 لاکھ، قلبی اموات کے پانچ لاکھ اور ذیابیطس کے کیسز میں ساڑھے سات لاکھ تک کی کمی آسکتی ہے۔